text: Stor glæde over millionstøtte til varmestue
  10 april 2018 kl. 09.30
  Hos Kirkens Korshær i Esbjerg er glæden stor over udsigten til nye fysiske rammer for varmestuen, som bliver muligt med millionstøtte fra to fonde.
  
  Kirkens Korshær forvandler over de kommende år varmestuen i Esbjerg til "håbssted". Det samme sker i Nykøbing Falster og Holbæk. Projektet har et samlet budget på næsten 50 millioner kroner og støttes af Realdania og Den A.P. Møllerske Støttefond. 
  I Esbjerg skal man finde en større ejendom til varmestuen. Målet er at skabe væresteder, hvor de fysiske rammer i højere grad bidrager aktivt til, at brugerne kommer videre i livet.
  Og det glæder lederen af det sociale arbejde i Kirkens Korshær i Sydvestjylland, Camilla Aae.
  - Det giver os mulighed for at udvikle brugerne af varmestuen og hjælpe dem videre til en bedre tilværelse, siger Cammilla Aae.
  